กฟผ.ราชบุรีเครดิตยังดีอยู่IRCผลิต30%
น้ำท่วมไม่กระทบเครดิต กฟผ.ราชบุรีโฮลดิ้ง เอสแอนด์พีคาด ยอดขายไฟลดลงจากโรงงานหลายพันแห่งปิด IRC เริ่มผลิตที่อยุธยา 30%
30 ต.ค. 2565

น้ำท่วมไม่กระทบเครดิต กฟผ.ราชบุรีโฮลดิ้ง เอสแอนด์พีคาด ยอดขายไฟลดลงจากโรงงานหลายพันแห่งปิด IRC เริ่มผลิตที่อยุธยา 30%
สถาบันจัดอันดับความน่าเชื่อถือชั้นนำของโลก สแตนดาร์ด แอนด์ พัวร์ หรือ เอสแอนด์พี เปิดเผยว่า อันดับความน่าเชื่อถือของบริษัทในอุตสาหกรรมไฟฟ้าของไทยได้แก่ การไฟฟ้าฝ่ายผลิตแห่งประเทศไทย (กฟผ.) และบริษัทผลิตไฟฟ้าราชบุรีโฮลดิ้ง (RATCH) ไม่ได้รับผลกระทบจากเหตุอุทกภัยครั้งร้ายแรงที่สุดในรอบหลายทศวรรษ
“อุทกภัยครั้งนี้ ไม่ส่งผลกระทบอย่างมีนัยสำคัญของโรงผลิตกระแสไฟฟ้า และสายส่งกระแสไฟฟ้าของ กฟผ. แต่คาดว่ายอดขายของจะลดลงในไตรมาสสุดท้ายปีนี้ เนื่องจากโรงงานหลายพันแห่ง และคลังสินค้าต้องปิดทำการ ทำให้ความต้องการใช้กระแสไฟฟ้าลดลง”
ขณะเดียวกันโรงไฟฟ้าของ RATCH ที่อยู่ใน จ.ราชบุรี ไม่ได้รับผลกระทบจากน้ำท่วม นอกจากนี้ บริษัทยังมีกระแสเงินสดที่สูงพร้อมรับมือความเสี่ยงในด้านความต้องการ เนื่องจากทำสัญญาจำหน่ายกระแสไฟฟ้าให้กับ กฟผ. ตามกำลังการผลิต
ด้าน บริษัท อีโนเว รับเบอร์ (ประเทศไทย) หรือ IRC ได้เปิดการผลิตส่วนหนึ่งที่ศูนย์การผลิตวังน้อย จ.พระนครศรีอยุธยา ด้วยกำลังการผลิต 30% ของกำลังการผลิตของศูนย์ดังกล่าว เนื่องจากระดับน้ำเริ่มคงที่ แต่ยังระงับการผลิตของศูนย์การผลิตรังสิตชั่วคราว